ai4bharat/Pralekha huggingface dataset:
பாதுகாப்பு அமைச்சகம்
பன்னாட்டு கடற்படை பயிற்சி காக்கடுவில் பங்கேற்க ஐஎன்எஸ் சத்புராவும் பி-8 I கடல் ரோந்து விமானம் தாங்கி போர்க்கப்பலும் ஆஸ்திரேலியாவின் டார்வினுக்கு சென்றுள்ளன
ஆஸ்திரேலிய கடற்படையால் நடத்தப்படும் பன்னாட்டு கடற்படை பயிற்சி காக்கடுவில் பங்கேற்க ஐஎன்எஸ் சத்புராவும் பி-8 I கடல் ரோந்து விமானம் தாங்கி போர்க்கப்பலும் ஆஸ்திரேலியாவின் டார்வினுக்கு 2022 செப்டம்பர் 12 அன்று சென்று சேர்ந்தன.
இரண்டுவார கால பயிற்சியில் 14 கடற்படைகளின் துறைமுகம் மற்றும் கடல் சார்ந்த கப்பல்களும் விமானம் தாங்கி போர்க்கப்பல்களும் பங்கேற்க உள்ளன. துறைமுகம் சார்ந்த பயிற்சியின்போது கப்பலின் சிப்பந்திகள் செயல்பாடு குறித்த கலந்துரையாடல்களிலும் விளையாட்டுகளிலும் ஈடுபடுவார்கள்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் குணமடைந்தோர் எண்ணிக்கை 23 லட்சத்தை தாண்டியது
குணமடைந்தோர் எண்ணிக்கை தற்போது சிகிச்சை பெற்று வருபவர்களை விட மூன்று மடங்குக்கும் அதிகம்
குணமடைந்தோர் எண்ணிக்கை தற்போது சிகிச்சை பெற்று வருபவர்களை விட 16 லட்சத்துக்கும் அதிகம்
தனிமைப்படுத்தப்பட்ட அதிக நோயாளிகள்  குணமடைந்து வருவதாலும், மருத்துவமனைகளில் இருந்து குணமடைந்து ஏராளமானோர் வெளியேறுவதாலும், இந்தியாவில் கோவிட்-19 நோயிலிருந்து குணமடைந்தோர் எண்ணிக்கை 23 லட்சத்தைத் தாண்டியுள்ளது.
தீவிர பரிசோதனை மூலம் நோய்த்தொற்று முன்னதாகவே கண்டுபிடிக்கப்படுவதாலும், விரிவான கண்காணிப்பு மற்றும் தொடர்பைக் கண்டறிதல், செயல்திறன் மிக்க மருத்துவ சிகிச்சை ஆகியவை காரணமாக, 23,38,035 நோயாளிகள் குணமடைந்துள்ளனர். தரமான ஆக்சிஜன் பயன்பாடு, தீவிர சிகிச்சைப் பிரிவு மற்றும் மருத்துவமனைகளில் திறமை மிக்க மருத்துவர்கள், மேம்படுத்தப்பட்ட ஆம்புலன்ஸ் சேவைகள் உள்ளிட்ட நிலையான கவனிப்பு விதிமுறைகள் காரணமாக, கடுமையாகப் பாதிக்கப்பட்ட நோயாளிகளும், நிலை மோசமடைந்தவர்களும் குணமடைந்து, குணமடைவோர் விகிதம் அதிகரித்துள்ளது. வீடுகளில் தனிமைப்படுத்தப்பட்டவர்களும், மருத்துவக் கண்காணிப்பு மற்றும் கவனிப்பின் பயனாக விரைந்து குணமடைகின்றனர்.
கடந்த 24 மணி நேரத்தில், 57,469 பேர் குணமடைந்ததைத் தொடர்ந்து, கோவிட்-19 நோயாளிகளில் குணமடைந்தோர் விகிதம் 75 சதவீதத்தைக்  கடந்துள்ளது. கடந்த பல மாதங்களாக குணைமடைவோர் எண்ணிக்கை தொடர்ந்து அதிகரித்து வருவதை இது காட்டுகிறது.
இந்தியாவில் குணமடைந்தோர் எண்ணிக்கை, தற்போது பாதிக்கப்பட்டுள்ள  நோயாளிகளை விட, 16 லட்சத்துக்கும் அதிகமாகப்  பதிவாகியுள்ளது. சாதனை அளவிலான குணமடைதல் விகிதம், நாட்டின் தற்போதைய பாதிப்பு குறைந்துள்ளதை உறுதி செய்துள்ளது. இது மொத்தம் பாதிகப்பட்டவர்களில் 22.88 சதவீதம் ஆகும். தீவிர சிகிச்சைப் பிரிவுகளில் அளிக்கப்படும் மிகச்சிறந்த சிகிச்சை, இறப்பு விகிதத்தை வெகுவாகக் குறைத்துள்ளதுடன், தொடர்ந்து அதில் சரிவை ஏற்படுத்தியுள்ளது. இன்று அது மேலும் குறைந்து 1.85 சதவீதமாக இருந்தது.
புதுதில்லி எய்ம்ஸ் மருத்துவமனை, மத்திய சுகாதார அமைச்சகத்துடன் இணைந்து ‘கோவிட்-19 மேலாண்மை குறித்த தேசிய இ-ஐசியு’ என்ற நடைமுறையைப் பின்பற்றி வருவதால், குணமடைதல் அதிகரித்து, இறப்பு விகிதம் குறைத்துள்ளது. இதில், இந்த நடைமுறை முக்கிய பங்கு வகித்துள்ளது. தேசிய இ-ஐசியு நடைமுறை செவ்வாய், வெள்ளி ஆகிய வாரம் இருமுறை மேற்கொள்ளப்படுகிறது. மாநிலங்களில் உள்ள கோவிட் மருத்துவமனைகளின் ஐசியு மருத்துவர்கள் இதில் உள்ளடக்கம். கோவிட் சிகிச்சை பற்றிய கேள்விகளுக்கு இதில் பதில் அளிக்கப்படுகிறது. நாடு முழுவதும் 22 மாநிலங்களின் 117 மருத்துவமனைகள் இதுவரை நடைபெற்ற 14 தேசிய இ-ஐசியு கூட்டங்களில் கலந்து கொண்டன.
பிரதமர் அலுவலகம்
ஒடிசா புயலை வான்வழியாகப் பார்வையிட்ட பிறகு பிரதமர் மோடி கூறியவற்றின் தமிழாக்கம்.
உலகம் கொரோனா வைரசில் இருந்து உயிர்களைக் காப்பாற்ற மிகப்பெரும் போரை ஒரு பக்கம் நிகழ்த்திக் கொண்டு இருக்கிறது. இத்தகைய நெருக்கடியான தருணத்தில் – மத்திய அரசாக இருந்தாலும் சரி, மாநில அரசாக இருந்தாலும் சரி - கடந்த இரண்டரை மாதங்களாக அனைத்துத் துறைகளும் அனைத்துக் குடிமக்களும் கொரோனா வைரசுக்கு எதிரான போராட்டத்தில் பங்கேற்று வந்துள்ளனர்.
இத்தகைய போராட்ட நேரத்தில், புயல் வடிவில் அதிலும் சூப்பர் புயல் வடிவில் – மற்றொரு பெரும் நெருக்கடி ஏற்படுவது மிகவும் கவலைக்குரிய விஷயம் ஆகும். புயல் வங்கத்தை நோக்கி நகரும் போது, ஒடிசாவில் அது எத்தகைய பாதிப்பை ஏற்படுத்தி இருக்கும் என்பதும் கவனத்துக்குரிய விஷயமாகும். புயலில் இருந்து குடிமக்களின் உயிர்களைக் காப்பாற்றுவதில் ஒடிசா மிகப்பெரிய வெற்றியைப் பெற்றுள்ளது. இங்கே நிறுவனமயமாக்கப்பட்டுள்ள முன்னேற்பாடுகளின் உதவியாலும், கிராமங்களில் உள்ள மக்களின் அறிவாலும் உயிர்கள் காப்பாற்றப்பட்டுள்ளன. ஒடிசாவின் குடிமக்கள், நிர்வாகம் மற்றும் ஒடிசாவின் முதலமைச்சர் திரு.நவீன் பாபு மற்றும் அவரின் ஒட்டுமொத்த குழுவினருக்கும் வாழ்த்துகளைத் தெரிவித்துக் கொள்கிறேன்.
இத்தகைய மிகப்பெரும் இயற்கைப் பேரிடர் ஏற்படும் போது பெருமளவிலான சொத்து இழப்பு ஏற்படும். ஒடிசாவில் ஏற்பட்ட இழப்பானது ஒப்பீட்டளவில் மேற்கு வங்கத்தை விட குறைவு தான் என்றாலும் புயல் இந்த மாநிலத்தைக் கடந்த போது பாதிப்பை ஏற்படுத்திவிட்டுச் சென்றுள்ளது. இங்கும் அத்தகைய ஒரு நெருக்கடி ஏற்பட்டுள்ளது. வீடுகள், விவசாயம், மின்சாரம், தொடர்பியல் மற்றும் உள்கட்டமைப்பு வசதிகள் போன்றவற்றில் ஏற்பட்டுள்ள சேதத்தை இன்று நான் முழுமையாக ஆய்வு செய்துள்ளேன். மாநில அரசும் அனைத்து பூர்வாங்கத் தகவல்களையும் என்னிடம் வழங்கியுள்ளது.
மதிப்பீடு செய்த பிறகு மாநில அரசிடம் இருந்து அறிக்கையானது மத்திய அரசுக்கு விரைவில் வந்து சேரும். மத்திய அரசுக் குழுவினரும் முடிந்த அளவு விரைவாக இங்கு வருவார்கள். ஒட்டுமொத்தச் சூழலையும் பரிசீலனை செய்து நீண்டகால நிவாரணம், புதுப்பிப்பு மற்றும் மறுவாழ்வு தொடர்பாகத் தேவைப்படும் பணி மற்றும் உதவிகள் வழங்கப்படும். பணி முன்னெடுக்கப்படும் போது இந்த விஷயங்கள் அனைத்திற்கும் முன்னுரிமை தரப்படும்.
உடனடித் தேவைகளைக் கவனத்தில் கொண்டு, இந்திய அரசின் சார்பாக நிவாரணப் பணிகளுக்காக முன்கூட்டியே ரூ.500 கோடி வழங்க முடிவெடுத்துள்ளோம். மீதியுள்ள தேவைகள் அனைத்தும் பூர்த்தி செய்யப்பட்ட பிறகு, மறுவாழ்வுக்கான முழுமையான திட்டமிடல் உடனடியாக மேற்கொள்ளப்படும். ஒடிசாவில் வளர்ச்சிக்கான பயணத்தில் மாநில அரசோடு தோளோடு தோள் நின்று மத்திய அரசு பணியாற்றுவதோடு இந்த நெருக்கடியில் இருந்து மாநிலம் மீண்டு வருவதற்குத் தேவையான உதவிகளையும் செய்யும்.
மிக்க நன்றி!
(
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
2014-ம் ஆண்டில் இருந்து பிரதமரின் சிறந்த ஆளுமைக்கான விருது வழங்குவது தொடர்பான நடவடிக்கையில் மிகப்பெரிய மாற்றம் ஏற்பட்டுள்ளது என்று மத்திய அமைச்சர் டாக்டர் ஜிதேந்திர சிங் கூறியுள்ளார்
மத்திய அறிவியல் மற்றும் தொழில்நுட்பம் , புவி அறிவியல் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சர் டாக்டர் ஜிதேந்திர சிங், பொது நிர்வாகம் 2022 பிரதமரின் சிறந்த ஆளுமைக்கான விருது தொடர்பான வலைதளத்தை இன்று புதுதில்லியில், தொடங்கிவைத்தார்.
மத்திய பணியாளர் அமைச்சகத்தின் நிர்வாக சீர்திருத்தம் மற்றும் மக்கள் குறைதீர்ப்பு துறை சார்பாக இந்நிகழ்வு ஏற்பாடு செய்யப்பட்டிருந்தது.
பிரதமரின் விருதுகளுக்கான பதிவுகள் 2022 அக்டோபர் 03-ந் தேதி அன்று தொடங்குகிறது. விண்ணப்பதாரர்கள் 2022 அக்டோபர் 03-ந் தேதி முதல் நவம்பர் 28-ந் தேதி வரை தங்களது விண்ணப்பங்களை சமர்ப்பிக்கலாம்.
இந்த நிகழ்வில் பேசிய டாக்டர் ஜிதேந்திர சிங், கடந்த 2014-ம் ஆண்டுக்கு பிறகு பிரதமர் திரு நரேந்திர மோடி தலைமையின் கீழ், பிரதமரின் பொது நிர்வாகத்தில் சிறந்த ஆளுமைக்கான விருது வழங்குவதில் மிகப்பெரிய மாற்றம் ஏற்பட்டுள்ளது என்றார். இந்த திட்டத்தின் நோக்கமானது ஆரோக்கியமான போட்டி, புதுமை, மறுஇயக்கம், சிறந்த நடைமுறைகளை ஏற்படுத்துவது போன்றவைகளாகும்.
பிரதமரின் விருதுகள் 2022-ல் பின்வருவனவைகள் உள்ளடக்கும், கோப்பை, ஆவணம், ரூ. 20 லட்சம் மதிப்பிலான ஊக்கத்தொகையானது விருதுகளுக்கு தேர்வு செய்யப்பட்ட மாவட்டம் / நிறுவனத்திற்கு பொது நலன் சார்ந்த திட்டங்களை நடைமுறைப்படுத்துவதற்கு பயன்படுத்தப்படும்.
இந்த விருதுக்கான பரிசீலனைக் காலம் 2020 ஏப்ரல் 1-ந் தேதி முதல் 2022 செப்டம்பர் 30-ந் தேதி வரை ஆகும். பொது நிர்வாகத்தில் சிறந்து விளங்குவதற்கான பிரதமரின் விருதுகள் 2022ன் கீழ் வழங்கப்படும் மொத்த விருதுகளின் எண்ணிக்கை 16 ஆக இருக்கும்.
இதன் அடிப்படையில், இலக்குகளை அடைவதை விட, நல்ல நிர்வாகம், தகுதி அடிப்படையிலான சாதனை மற்றும் அனைத்து பகுதிகளும் மேன்மை அடைய முக்கியத்துவம் அளிக்கப்படும். இதை மையமாக வைத்து, விருதுகளுக்கான விண்ணப்பங்கள் நல்லாட்சி, தரம் மற்றும் அளவு ஆகிய மூன்று காரணிகளின் அடிப்படையில் மதிப்பீடு செய்யப்படும் என்று அமைச்சர் கூறினார்.
2022 ஆம் ஆண்டுக்கான பொது நிர்வாகத்தில் சிறந்து விளங்கும் பிரதமர் விருதுக்கு போட்டியிடும் போது, இந்தத் திட்டத்தில் பங்கேற்கும் அனைத்து மாவட்டங்களும் தங்கள் செயல்திறனை வெளிப்படுத்தும் வாய்ப்பைப் பெறுவார்கள் என்று எதிர்பார்க்கப்படுகிறது.
பிரதமர் விருதுகள், 2022 மதிப்பீட்டிற்கான அளவுகோல்கள், வரி அமைச்சகங்கள்/சம்பந்தப்பட்ட துறைகளுடன் கலந்து ஆலோசித்து, தீர்மானங்களின் அடிப்படையில் எடுக்கப்படும்.
-----
(Visitor Counter : 112
பாதுகாப்பு அமைச்சகம்
எம்.பி.ஏ.டி.ஜி.எம்.-ன் இரண்டாவது சோதனை வெற்றி
இன்று அகமத்நகர் மலைத்தொடரிலிருந்து உள்நாட்டிலேயே உருவாக்கப்பட்ட மனிதனால் எடுத்துச் செல்லக்கூடிய பீரங்கி எதிர்ப்பு ஏவுகணையின்  சோதனை இரண்டாவது முறையாக வெற்றிகரமாக மேற்கொள்ளப்பட்டது. திட்டத்தின் அனைத்து குறிக்கோள்களும் எட்டப்பட்டுள்ளது. 2018, செப்டம்பர் 15 மற்றும் 16 ஆகிய இரு நாட்களில் நிகழ்த்தப்பட்ட சோதனை நடவடிக்கைகளில், அதிகபட்ச தூரத் திறன் உள்ளிட்ட பல்வேறு தூரங்களுக்கான சோதனைகள் வெற்றிகரமாக செய்யப்பட்டன.
எம்.பி.ஏ.டி.ஜி.எம். ஆயுத அமைப்பின் இரண்டு வெற்றிகளுக்காக பாதுகாப்புத் துறை அமைச்சர் திருமதி. நிர்மலா சீதாராமன் அவர்கள், பாதுகாப்பு ஆராய்ச்சி மற்றும் மேம்பாட்டு நிறுவனக் குழுவினரையும், இந்திய இராணுவத்தினரையும் மற்றும் தொடர்புடைய தொழிற்சாலையினரையும் பாராட்டினார்.
(Visitor Counter : 158
அறிவியல் மற்றும் தொழில்நுட்பத்துறை
"தொழில்நுட்பம்தான் விதி, ஆனால் தொழில்நுட்பம் பங்கு மூலதனமாகவும் இருக்க வேண்டும்" – குடியரசுத் தலைவர் திரு கோவிந்
"உள்ளடக்கிய தொழில்நுட்ப விரைந்த வளர்ச்சி மூலம் குடிமக்களுக்கு அதிகாரம் அளிக்கவும் உறுதி மொழியை புதுப்பிப்போம்" – டாக்டர் ஹர்ஷ் வர்தன்
20 – வது தேசியத் தொழில்நுட்ப தினம் கொண்டாடப்பட்டது.
குடியரசுத் தலைவர் திரு ராம்நாத் கோவிந்த் தொழில்நுட்பம்தான் விதி என்று வலியுறுத்தி அதே சமயம் தொழில்நுட்பம் பங்கு மூலதனமாக இருக்க வேண்டும் என்றும் அதன் பலன்கள் அனைவருக்கும் கிடைக்க வேண்டும் என்றும் கூறியுள்ளார். புதுதில்லி விஞ்ஞான் பவனில் இன்று  20 – வது தேசிய தொழில்நுட்ப தினக் கொண்டாட்டங்களில் உரையாற்றிய குடியரசுத் தலைவர் தொழில்முனைவோராக விரும்பும் அனைத்து தொழில்நுட்பாளருக்கும் நிதியின் இதர ஆதாரங்களும் கிடைக்கச் செய்ய வேண்டும் என்ற கூறினார். இதன் மூலம் அவர்கள் சோதனைக் கூடத்திலிருந்து உற்பத்தி மையங்களுக்கு மாறிச்செல்ல வாய்ப்பு ஏற்படுகிறது என்றார். பாலினச் சமத்துவம் தொழில்நுட்ப உற்பத்தியுடன் ஒருங்கிணைக்கப்பட வேண்டும் என்று அவர் வலியுறுத்தினார்.
புதிய தொழில்நுட்பங்கள் 3 பண்புகளைக் கொண்டவை என்றார் அவர் –  இந்தியா சார்ந்த பிரச்சினைகளுக்கு அவை தீர்வுகளை அளிக்க வேண்டும். மேலும் நமது மக்களின் சமூகப் பொருளாதாரத் தேவைகளுக்குப் பங்களிக்க வேண்டும்.  இவற்றையெல்லாம் குறைந்த செலவில் அடையச் செய்ய வேண்டும்  அவை தரத்தில் எவ்வித சமரசமும் செய்து கொள்ளக் கூடாது.
"ரோபோட்டிக்ஸ், செயற்கை அறிவு, டிஜிட்டல் உற்பத்தி, பிக் டேட்டா பகுப்பாய்வு, குவாண்டம் தகவல் தொடர்பு, பொருட்களின் இண்டர்நெட் போன்ற தொழில்நுட்பங்களில் இளைஞர்களுக்குப் பயிற்சி அளிக்க மிகச் சிறந்த மையங்களை உருவாக்க அரசு திட்டமிட்டுள்ளது. தூய்மையான எரிசக்திக்கான வெற்றிகரமான தொழில்நுட்பத் தீர்வுகளை எடுத்துக்காட்டி நிலைநிறுத்தும் திட்டங்களையும் அரச பின்பற்றி வருகிறது” என்று குடியரசுத் தலைவர் திரு கோவிந்த் கூறினார்.
மத்திய அறிவியல், தொழில்நுட்பம், புவிஅறிவியல், சுற்றுச்சூழல், வனம், பருவநிலை மாற்றம், துறை அமைச்சர் டாக்டர் ஹர்ஷ் வர்தன் நிகழ்ச்சியில் பேசும்போது உள்ளடக்கிய தொழில்நுட்ப விரைவான வளர்ச்சி மூலம் குடிமக்களுக்கு அதிகாரம் அளிக்கும் உறுதி மொழியைப் புதுப்பிக்க வேண்டும் என அழைப்பு விடுத்தார்." நாட்டுக்கும் சமுதாயத்துக்குமான அறிவியல் தொழில்நுட்பத்தின் மாற்றம் சேர்க்கும் ஆற்றலை நமக்கு நினைவூட்டும் ஒரு சந்தர்ப்பம்தான் தேசியத் தொழில்நுட்ப தினம்" என்று கூறினார் டாக்டர் ஹர்ஷ்வர்தன். தூய்மையான, பசுமையான, மின்சார அடிப்படையிலான போக்குவரத்தை வழங்கும் அரசின் முயற்சிகளுக்கு தொழில்நுட்ப புதுமைப் படைப்புகள் மிகவும் உதவியாக இருக்கும் என்று அமைச்சர் கூறினார்.
மேலும் விவரங்களுக்கு www.pib.nic.in. வலைதளத்தைப் பார்க்கவும்.
(Visitor Counter : 193
குடியரசுத் தலைவர் செயலகம்
ஜி. நாராயணம்மா அறிவியல் தொழில்நுட்ப கல்வி நிறுவனம் மற்றும் மகிளா தக்ஷதா சமிதி கல்லூரிகளின் மாணவர்களிடையே குடியரசுத் தலைவர் உரையாற்றினார்
தொழில்நுட்பத்தின் பலன்கள் தொலைதூரப் பகுதிகளையும், ஏழை எளிய மக்களையும் சென்றடைவதுடன், சமூக நீதிக்கான கருவியாகவும் பயன்படுத்தப்பட வேண்டும் என்று குடியரசுத் தலைவர் திருமதி திரௌபதி முர்மு கூறியுள்ளார். ஐதராபாத்தில் இன்று ஜி. நாராயணம்மா இன்ஸ்டிடியூட் ஆப் டெக்னாலஜி அண்ட் சயின்ஸ்  பிஎம் மலானி நர்சிங் கல்லூரி மற்றும் மகிளா தக்ஷதா சமிதியின் சுமன் ஜூனியர் கல்லூரி மாணவர்கள் மற்றும் ஆசிரியர்களிடையே அவர் உரையாற்றினார்.
கணினிகள், மருத்துவ உபகரணங்கள், இணையம், ஸ்மார்ட் சாதனங்கள் மற்றும் டிஜிட்டல் கட்டண முறைகள் உள்ளிட்ட தொழில்நுட்ப முன்னேற்றங்களில் பொறியியல் பெரும் பங்காற்றியுள்ளதாக குடியரசுத் தலைவர் கூறினார். சிந்தனைக்கு எட்டாத, முன்னெப்போதும் கண்டிராத பிரச்சனைகளுக்கு விரைவான மற்றும் நிலையான தீர்வுகள் தேவைப்படும் இன்றைய உலகில் ஒரு தொழிலாக பொறியியலின் பங்கு மிகவும் முக்கியமானது என்று அவர் தெரிவித்தார்.
உலகத்தை சிறந்த இடமாக மாற்றும் ஆற்றல் பொறியியலாளர்களுக்கு உள்ளதாக குடியரசுத்தலைவர் தெரிவித்தார். அவர்கள் கண்டுபிடிக்கும் தீர்வுகளும் எதிர்காலத்தில் அவர்கள் உருவாக்கும் தொழில்நுட்பங்களும் மக்கள் நலனைச் சார்ந்ததாகவும், சுற்றுச்சூழலுக்கு உகந்ததாகவும் இருக்க வேண்டும் என அவர் வலியுறுத்தினார். அண்மையில் சிஓபி 27 மாநாட்டில், பூமியை பாதுகாப்பான கிரகமாக மாற்றும் தனது தொலைநோக்கை இந்தியா மீண்டும் வலியுறுத்தியுள்ளது. சுற்றுச்சூழலுக்கான வாழ்க்கை முறை என்னும் மந்திரத்தை இந்தியா முன்வைத்துள்ளது. புதுப்பிக்கத்தக்க ஆற்றல், மின் இயக்கம், எத்தனால் கலந்த எரிபொருள்கள், பசுமை ஹைட்ரஜன் ஆகியவற்றில் புதிய முயற்சிகளை நாம் எடுத்து வருகிறோம். இந்த முன்முயற்சிகள், தொழில்நுட்ப கண்டுபிடிப்புகள் மூலம் சிறந்த முடிவுகளை நாம் பெறலாம் என அவர் கூறினார்.
இன்றைய உலகின் தொழில்நுட்பத்தில், சமூக , பொருளாதார, அரசியல், கல்வி, சுற்றுச்சூழல் பரிமாணங்கள் உள்ளதாக குடியரசுத் தலைவர் தெரிவித்தார். மக்களின் வாழ்க்கையை தரமானதாக மேம்படுத்த தொழில்நுட்பங்கள் மற்றும் புதிய கண்டுபிடிப்புகளின் பயன்கள் மக்களை சென்றடையும் வகையில் பொறியியலாளர்கள் செயல்படுவார்கள் என அவர் நம்பிக்கை தெரிவித்தார்.
பொறியியல் மற்றும் தொழில்நுட்பத்தில் பெண்களின் பங்களிப்பு குறித்து குறிப்பிட்ட குடியரசுத் தலைவர் பெரிய நிறுவனங்களின் தலைவர்களாக பெண்கள் பரிமளிப்பதை சுட்டிக்காட்டினார். தொலைத் தொடர்பு,தகவல் தொழில்நுட்பம், விமானப் போக்குவரத்து, எந்திர வடிவமைப்பு, கட்டுமானப்பணிகள், செயற்கை நுண்ணறிவு உள்பட அனைத்து துறைகளிலும் பெண்கள் பெரிய அளவில் பங்களித்து, பிரகாசித்து வருவதாக குடியரசுத் தலைவர் குறிப்பிட்டார். அறிவியல் தொழில்நுட்பம், பொறியியல், கணிதவியல் ஆகியவை இந்தியப் பொருளாதாரத்தில் முக்கியமானவை என்று கூறிய அவர், தொழில்நுட்பவியலாளராக இளம் பெண்களை உருவாக்குவதன் மூலம் வலுவான பொருளாதாரத்தை நாடு எட்ட முடியும் என்று தெரிவித்தார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1887277
சிறப்பு சேவைகள் மற்றும் கட்டுரைகள்
75வது கேன்ஸ் திரைப்பட விழாவில் பங்கேற்பதற்காக பிரான்ஸ் சென்றடைந்தார் மத்திய இணையமைச்சர் டாக்டர் எல் முருகன்
75வது கேன்ஸ் திரைப்பட விழாவில் பங்கேற்பதற்காக மத்திய தகவல் ஒலிபரப்பு, மீன்வளம், பால்வளம் & கால்நடை பராமரிப்புத் துறை இணையமைச்சர் டாக்டர் எல் முருகன் பிரான்ஸ் சென்றடைந்தார்.
அமைச்சர் முருகனை பிரான்சுக்கான இந்திய தூதர் திரு ஜாவேத் அஷ்ரப் வரவேற்றார்.
இது குறித்து ட்விட்டரில் பதிவிட்டுள்ள அமைச்சர் முருகன்," பிரான்சில் உள்ள இந்திய தூதர் @JawedAshraf5 சந்திப்பதில் மகிழ்ச்சி அடைகிறேன். இந்தியா-பிரான்ஸ் உறவுகள் மற்றும் @Festival_Cannes 2022 உள்ளிட்ட பல்வேறு விஷயங்கள் குறித்து உரையாடினோம்," என்று தெரிவித்தார்.
திரைப்பட விழாவில் 22-ந் தேதி முதல், 24-ந் தேதி வரை அவர் கலந்து கொள்கிறார். டாக்டர் முருகன் 25-ந் தேதி காலையில் புதுதில்லி வந்து சேர்வார்.
பிரதமர் அலுவலகம்
உகாதி நாளில் மக்களுக்குப் பிரதமர் வாழ்த்து தெரிவித்துள்ளார்
உகாதி நாளில் மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார்.
டுவிட்டரில் பிரதமர் கூறியிருப்பதாவது-
“தனித்துவம் வாய்ந்த உகாதி நாளில் நல்வாழ்த்துக்கள்”.
ஜவுளித்துறை அமைச்சகம்
பருத்தி பேல்களுக்கு சான்றிதழ் பெற தரக்கட்டுப்பாட்டு ஆணையைக் கட்டாயமாக்குவதற்கு மத்திய அரசு ஒப்புதல்
மத்திய வர்த்தகம், தொழில் மற்றும் நுகர்வோர் நலத்துறை அமைச்சர் திரு பியூஷ் கோயல் தலைமையில் புதுதில்லியில் ஜவுளி ஆலோசனைக் குழுவின் கலந்தாய்வுக் கூட்டம் நடைபெற்றது. இதில் பருத்தி மதிப்பு சங்கிலியை மேம்படுத்துவதற்காக மேற்கொள்ளப்பட்ட முன்னெடுப்புகள் குறித்து ஆலோசிக்கப்பட்டது. அப்போது பருத்தி பேல்களுக்கு சான்றிதழ் பெற தரக்கட்டுப்பாட்டு ஆணையை கட்டாயமாக்குவதற்கு மத்திய அரசு ஒப்புதல் அளித்திருப்பதாக அமைச்சர் தெரிவித்தார். ஜவுளித் தொழிற்சாலைகளைப் பொறுத்தவரை சிறந்த, தரம் வாய்ந்த பருத்தி நூல்கள் வழங்கப்பட வேண்டியதன் அவசியம் குறித்து எடுத்துரைத்த அவர், இந்திய பருத்தி இழையின் தரத்தால் விவசாயிகள் மட்டுமல்லாது தொழிற்சாலைகளும் பெரும் பலனடையும் என்றும் குறிப்பிட்டார்.
இந்திய பருத்திக்கு முத்திரை வழங்குவது, ஒட்டுமொத்த பருத்தியின் மதிப்பு சங்கிலிக்கு கூட்டு மதிப்பு அளிப்பதுடன், விவசாயிகள் முதல் நுகர்வோர் வரை தனி அடையாளத்தையும் அளிக்கும் என்றார். இதற்காக மத்திய பருத்தி ஆராய்ச்சி நிறுவனம் மற்றும் பருத்தி ஏற்றுமதி மேம்பாட்டு கவுன்சில் இடையே புரிந்துணர்வு ஒப்பந்தம் 2022 பிப்ரவரி 15-ந் தேதி மேற்கொள்ளப்பட்டிருப்பதையும் அவர் சுட்டிக்காட்டினார். குறிப்பாக கஸ்தூரி பருத்தியை இந்தியாவின் முத்திரையாக அங்கீகரிப்பது மற்றும் சான்றிதழ் வழங்குவது குறித்த திட்டத்தை 2022-23 மற்றும் 2024-25 இடையேயான காலகட்டத்தில் நிறைவேற்ற இலக்கு நிர்ணயிக்கப்பட்டிருப்பதாகவும் அமைச்சர் குறிப்பிட்டார்.
மேலும் ஒட்டுமொத்த ஜவுளி மதிப்பு சங்கிலியின் தரத்தை கருத்தில் கொண்டு தொழிற்சாலைகள் உற்பத்தியில் கவனம் செலுத்த வேண்டும் என்றும் அவர் கேட்டுக்கொண்டார்.
கஸ்தூரி பருத்தியின் தரத்தை உறுதி செய்வதற்கான பரிசோதனை வசதிகளை பலப்படுத்த வேண்டியது அவசியம் என்றும், இதற்காக ஜவுளி ஆராய்ச்சி சங்கங்கள் மற்றும் இந்திய தர ஆணையம் வாயிலாக நவீன பரிசோதனை மையங்கள் உருவாக்கப்படும் எனவும் மத்திய அமைச்சர் பியூஷ் கோயல் தெரிவித்தார்.
இந்த ஆலோசனைக் கூட்டத்தில் மத்திய வேளாண் மற்றும் விவசாயிகள் நலத்துறை கூடுதல் செயலாளர் திரு அபிலக்ஷ் லிக்கி, இணைச் செயலாளர் திருமதி சுபா தாகூர் உள்ளிட்ட பலர் கலந்து கொண்டனர்.
சிறப்பு சேவைகள் மற்றும் கட்டுரைகள்
337 கிலோ ஹெராயின் போதைமருந்து கடத்திய இலங்கை படகு இந்திய கடற்படையால் சுற்றிவளைப்பு
உளவுத் தகவலின் அடிப்படையில், இலங்கை மீன்பிடி படகான டியு ஷஷிலாவை இந்திய கடற்படை சென்ற வாரம் நடுக்கடலில் இடைமறித்தது. படகும், அதிலிருந்த இலங்கையினரும் 2021 ஏப்ரல் 19 அன்று கொச்சியில் உள்ள மட்டன்சேரி தளத்திற்கு கொண்டுவரப்பட்ட நிலையில், போதைமருந்து தடுப்பு பிரிவின் சென்னை அதிகாரிகள் கடற்படையிடமிருந்து அவர்களை தங்களது கட்டுப்பாட்டில் எடுத்துக்கொண்டனர்.
அதை தொடர்ந்து நடைபெற்ற தேடுதல் நடவடிக்கையில், மொத்தம் 337 கிலோ ஹெராயின் போதைப்பொருள் கப்பலில் இருந்து பறிமுதல் செய்யப்பட்டது. 340 பொட்டலங்களில் 'கிங் 2021' எனும் முத்திரையுடன் படகுக்குள் அவை பதுக்கி வைக்கப்பட்டிருந்தன.
பலுச்சிஸ்தான் பகுதியில் பாகிஸ்தான் மற்றும் இரான் எல்லைகளில் அமைந்துள்ள, ஆப்கானிஸ்தான் ஹெராயினின் மையமாக கருதப்படும் மக்ரான் கடற்கரையில் மற்றொரு படகில் இருந்து பெறப்பட்ட ஹெராயின், டியு ஷஷிலா மூலம் இந்தியா, மாலத்தீவு மற்றும் இலங்கை பகுதிகளுக்கு கடத்தப்படுவது விசாரணையில் தெரிய வந்தது.
போதைப்பொருள் பறிமுதல், வலுவான ஆதாரங்கள் மற்றும் ஒப்புதல் வாக்குமூலங்களின் அடிப்படையில், எம் விமலஸ்ரீ, எம் சோமஸ்ரீ, எச் ஏ பெய்ரிஸ், டபுள்யூ பெரைரா மற்றும் ஏ பெரைரா ஆகிய ஐந்து இலங்கை மாலுமிகள் இந்திய கடல் எல்லைக்குள் போதைப்பொருள் கடத்த முயன்ற குற்றத்திற்காக தேசிய போதைப்பொருள் தடுப்பு சட்டத்தின் கீழ் கைது செய்யப்பட்டனர்.
கடந்த சில வருடங்களாக ஆப்கானிஸ்தான்-பாகிஸ்தான் பகுதியில் இருந்து போதைப்பொருட்கள் கடத்தப்படுவது அதிகரித்துள்ளது. இந்தியா உள்ளிட்ட பல்வேறு தெற்கு மற்றும் தென்கிழக்கு ஆசிய நாடுகளுக்கு இந்த வழியின் மூலம் இலங்கையில் உள்ள போதைப்பொருள் கடத்தல் கும்பல்களால் கடத்தல் நடைபெறுகிறது.
போதைப்பொருள் தடுப்பு பிரிவு, இந்திய கடலோர காவல் படை மற்றும் கடற்படையின் கூட்டு நடவடிக்கையின் மூலம் கடந்த ஆறு மாதங்களில் இது போன்று நான்கு பறிமுதல்கள் செய்யப்பட்டுள்ளன.
போதைப்பொருள் தடுப்பு பிரிவின் சென்னை மண்டல இயக்குநர் திரு அமித் கவாதே, கண்காணிப்பாளர் திரு சுரேஷ் குமார் மற்றும் இதர அலுவலர்களை அவர்களது அர்ப்பணிப்பு மிக்க முயற்சிகளுக்காக போதைப்பொருள் தடுப்பு பிரிவு பாராட்டுகிறது.
மேற்கண்ட தகவல்களை செய்திக் குறிப்பு ஒன்றில் போதைப்பொருள் தடுப்பு பிரிவின் சென்னை மண்டல இயக்குநர் திரு அமித் கவாதே தெரிவித்துள்ளார்.
அறிவியல் மற்றும் தொழில்நுட்பத்துறை
அறிவியல் மற்றும் தொழிலக ஆராய்ச்சி மையம்-தேசிய இயற்பியல் ஆய்வகம் 75-வது நிறுவன தினத்தை கொண்டாடியது
தனது 75-வது ஆண்டை கொண்டாடும் அறிவியல் மற்றும் தொழிலக ஆராய்ச்சி மையம்-தேசிய இயற்பியல் ஆய்வகம், புதுதில்லி, ஏற்பாடு செய்த தேசிய அளவியல் மாநாடு 2020-இல் பிரதமர் திரு நரேந்திர மோடி துவக்க உரையாற்றினார்.
1947 ஆம் ஆண்டு ஜனவரி 4 அன்று நிறுவப்பட்ட அறிவியல் தொழிலக ஆராய்ச்சி மையம்-தேசிய இயற்பியல் ஆய்வகம், சுதந்திரத்திற்கு முன் அறிவியல் மற்றும் தொழிலக ஆராய்ச்சி மையம் நிறுவிய முன்னணி ஆராய்ச்சி நிறுவனங்களில் ஒன்றாகும்.
இன்றைய நிகழ்ச்சியில் தேசிய அணு கால அளவு மற்றும் பாரதிய நிர்தேஷக் திரவியா ஆகியவற்றை நாட்டுக்கு அர்ப்பணித்த பிரதமர், காணொலி மூலம் தேசிய சுற்றுச்சூழல் தரநிர்ணய ஆய்வகத்துக்கான அடிக்கல்லை நாட்டினார்.
'நாட்டின் ஒருங்கிணைந்த வளர்ச்சிக்கு அளவியல்' என்பது இந்த மாநாட்டின் மையக்கருவாக இருந்தது. அறிவியல் மற்றும் தொழிலக ஆராய்ச்சி மையத்தின் துணை தலைவரும், மத்திய அறிவியல், தொழில்நுட்பம், புவி அறிவியல், சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன், முதன்மை அறிவியல் ஆலோசகர் டாக்டர் விஜயராகவன் ஆகியோர் இதில் பங்கேற்றனர்.
நிகழ்ச்சியில் பேசிய பிரதமர் கொரோனாவுக்கான இரண்டு தடுப்பு மருந்துகளை வெற்றிகரமாக கண்டுபிடித்த இந்திய விஞ்ஞானிகளைப் பாராட்டினார்.
சர்வதேச மேடையில் நாட்டின் நம்பகத்தன்மை அதன் அளவிடுதலின் நம்பகத் தன்மையை பொறுத்தே இருக்கிறது என்று அவர் கூறினார். உலகில் நாம் எங்கு நிற்கிறோம் என்பதை காட்டுவதற்கான கண்ணாடி அளவியல் ஆகும் என்று பிரதமர் கூறினார்.
தற்சார்பு இந்தியா என்னும் லட்சியத்தை அடைவது என்பது தரம் மற்றும் அளவு ஆகிய இரண்டையுமே சார்ந்ததாகும் என்று பிரதமர் கூறினார். இந்தியப் பொருட்களால் உலக சந்தைகளை நிரப்புவதோடு மட்டுமில்லாமல், இந்தியப் பொருட்களை வாங்கும் ஒவ்வொரு வாடிக்கையாளரின் மனதையும் வெல்லுமாறு அவர் கேட்டுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://www.pib.gov.in/PressReleasePage.aspx?PRID=1686003
எஃகுத்துறை அமைச்சகம்
2022-23 நிதியாண்டில் செயில் நிறுவனம் இதுவரை இல்லாத அளவுக்கு அதிக உற்பத்தியை எட்டியுள்ளது
மத்திய எஃகு அமைச்சகத்தின் கீழ் உள்ள மகாரத்னா பொதுத்துறை நிறுவனமான இந்திய உருக்கு ஆணைய நிறுவனம் , 2023 மார்ச் 31 அன்று முடிவடைந்த 2022-23 நிதியாண்டில் இதுவரை இல்லாத அளவுக்கு அதிக வருடாந்திர உற்பத்தியை எட்டியுள்ளது.
இந்தக் காலகட்டத்தில், நிறுவனம் 19.409 மில்லியன் டன் சூடான உலோகம் மற்றும் 18.289 மில்லியன் டன் கச்சா எஃகு உற்பத்தியை முறையே 3.6% மற்றும் 5.3% வளர்ச்சியுடன் பதிவு செய்துள்ளது. அதிக மதிப்பு கூட்டல் மற்றும் சிறப்பு ஸ்டீல் உற்பத்தியில் கவனம் செலுத்தி நிறுவனம் தொடர்ந்து பல ஆண்டுகளாக அதன் உற்பத்தியை அதிகரித்து வருகிறது.
கலாசாரத்துறை அமைச்சகம்
அதிகரித்து வரும் மக்கள் பங்கேற்பால் இல்லம் தோறும் தேசியக் கொடி இயக்கம் மக்கள் இயக்கமாக மாறியுள்ளது: கலாச்சாரத் துறைச் செயலாளர் திரு கோவிந்த் மோகன்
விடுதலைப் பெருவிழாவின் ஒரு பகுதியாக 2023 ஆகஸ்ட் 13 முதல் 15 ம் தேதி வரை மத்திய அரசு இல்லம் தோறும் தேசியக் கொடி இயக்கத்தை நடத்துகிறது. மக்களிடையே தேசபக்தி உணர்வை அதிகரிப்பதும், கூட்டு பங்கேற்பை அதிகரிப்பதும் இதன் நோக்கம் ஆகும்.
இது தொடர்பாக தில்லியில் இன்று  நடைபெற்ற செய்தியாளர் சந்திப்பில் பேசிய மத்திய கலாச்சாரத்துறை செயலாளர் திரு கோவிந்த் மோகன் கலாச்சார அமைச்சகத்தால் தொடங்கப்பட்டுள்ள இல்லம் தோறும் தேசியக் கொடி இயக்கம், மக்கள் இயக்கமாக மாறியுள்ளது என்று கூறினார். இந்த ஆண்டு இந்த இல்லம் தோறும் தேசியக் கொடி இயக்கம் தொடர்பான பேரணிகள் நாட்டின் பல்வேறு பகுதிகளில் முழு வீச்சில் நடைபெற்று வருகின்றன என்றும் இதில் ஏராளமான பொதுமக்கள் பங்கேற்று வருவதாகவும் அவர் கூறினார்.
தினமும் லட்சக்கணக்கான மக்கள் கொடியுடன் தங்கள் செல்ஃபிக்களை பதிவேற்றுகிறார்கள் என்றும் திரு கோவிந்த் கூறினார். தேசத்துக்காக போராடிய மாவீரர்களை நினைவுகூரும் என் மண் என் தேசம் இயக்கத்திலும் திரளான மக்கள் பங்கேற்கின்றனர் என்று அவர் தெரிவித்தார். இந்த இல்லம் தோறும் தேசியக் கொடி இயக்கத்தின் ஒரு பகுதியாக, உயர்தர தேசியக் கொடிகளை பொதுமக்களுக்கு அஞ்சல் துறை விற்பனை செய்து வருகிறது என்று அவர் கூறினார்.
இந்த ஆண்டு 2.5 கோடி கொடிகளை வழங்குமாறு தபால் துறை கோரிக்கை வைத்துள்ளதாகவும், ஏற்கனவே தபால் நிலையங்களுக்கு 55 லட்சம் கொடிகள் அனுப்பப்பட்டுள்ளதாகவும் திரு கோவிந்த் மோகன் கூறினார். ஜவுளி அமைச்சகம் ஏற்கனவே 1.30 கோடி கொடிகளை மாநிலங்களுக்கு அனுப்பியுள்ளது என்று கலாச்சாரத் துறைச் செயலாளர் திரு கோவிந்த் மோகன் தெரிவித்தார்.
https://harghartiranga.com என்ற இணையதளத்தில் கொடியுடன் செல்ஃபி எடுத்து பதிவேற்றலாம். .
https://merimaatimeradesh.gov.in என்ற இணையதளத்தில் என் மண் என் தேசம் இயக்கத்தில் மக்கள் பங்கேற்று புகைப்படங்களைப் பதிவேற்றம் செய்யலாம்.